Teisipäeval silduvad Tallinna sadamas viis kruiisilaeva ja neil seilavad kuni 9390 turisti veedavad linnas päeva; tegemist on viimasega selle suve kolmest päevast, kui linna on oodata üle 9000 kruiisituristi.
Kell 7 sildus Tallinna Vanasadamas kruiisifirmale Viking Ocean Cruises kuuluv alus Viking Sea, mis tõi linnaga tutvuma kuni 900 turisti, laev väljub Tallinnast kell 15.
Tund hiljem ehk kell 8 saabub Suurbritannia Bermuda lipu all sõitev 330-meetrine kruiisilaev Regal Princes. Kuni 3600 turisti mahutav kruiisilaev lahkub linnas kell 17. Kokku 330-meetrine alus jääb sel aastal Tallinna külastavatest kruiisilaevadest suuruselt alla vaid 333,3-meetrisele MSC Fantasiale, mis saabub Tallinna kolmapäeval.
Samuti peaks kava kohaselt 8.00 jõudma Tallinna 2012. aastal Giglio saare kõrval madalikule sõitnud Costa Concordia sõsaralus Costa Pacifica, mis toob pealinna umbes 2800 turisti. Carnival Corporationile kuuluv ristluslaev peaks linnast lahkuma kell 13.00.
Kell 9 sildub Tallinna sadamas kruiisilaev Clio, mis toob laevaagentuuri ALSBond vahendusel päevaks linna 90 turisti. Alus lahkub Tallinnast 16.30.
Viimaks kell 10.00 saabub Tallinnasse ettevõttele Royal Caribbean International kuuluv 294-meetrine Serenade of the Seas, mis kannab kuni 2000 reisijat. Serenade of the Seas lahkub Tallinnast 18.00.
Tänavuse kruiisihooaja jooksul on Tallinnasse kokku oodata 314 kruiisilaevakülastust, mis toovad Eesti pealinnaga tutvuma üle poole miljoni inimese. Kaheksa laeva külastavad Tallinna esmakordselt. Suurim sel aastal Tallinnas peatuv laev on 333,3 meetri pikkune MSC Fantasia, mis võtab pardale 3800 reisijat ja on läbi aegade pikim Tallinnas peatunud kruiisilaev.
Kahel päeval, 21. mail ja 20. juulil peatusid Tallinnas korraga kuus erinevat kruiisilaeva. Tihedaimad päevad on tänavu olnud 7. juuni, 29. juuni, 3. juuli ning ka 1. augustil on linna oodata üle 9000 kruiisireisija.
Eelmisel aastal peatusid kruiisilaevad Tallinnas 271 korda, laevade pardal oli kokku 474 000 kruiisireisijat.